На основу члана 99. ст. 4, 11. и 12. и члана 100. став 5. Закона о планирању и изградњи („Службени гласник РС”, бр. 72/09, 81/09 - исправка, 64/10 - УС, 24/11, 121/12, 42/13 - УС, 50/13 - УС, 98/13 - УС, 132/14, 145/14, 83/18, 31/19, 37/19-др. закон, 9/20 и 52/21) и члана 42. став 1. Закона о Влади („Службени гласник РС”, бр. 55/05, 71/05 – исправка, 101/07, 65/08, 16/11, 68/12 – УС, 72/12, 7/14 – УС, 44/14 и 30/18 - др. закон),

Влада доноси

УРЕДБУ

О ИЗМЕНАМА И ДОПУНАМА УРЕДБЕ О УСЛОВИМА, НАЧИНУ И ПОСТУПКУ ПОД КОЈИМА СЕ ГРАЂЕВИНСКО ЗЕМЉИШТЕ У ЈАВНОЈ СВОЈИНИ МОЖЕ ОТУЂИТИ ИЛИ ДАТИ У ЗАКУП ПО ЦЕНИ МАЊОЈ ОД ТРЖИШНЕ ЦЕНЕ, ОДНОСНО ЗАКУПНИНЕ ИЛИ БЕЗ НАКНАДЕ, КАО И УСЛОВЕ, НАЧИН И ПОСТУПАК РАЗМЕНЕ НЕПОКРЕТНОСТИ

Члан 1.

У Уредби о условима, начину и поступку под којима се грађевинско земљиште у јавној својини може отуђити или дати у закуп по цени мањој од тржишне цене, односно закупнине или без накнаде, као и услове, начин и поступак размене непокретности („Службени гласник РС”, бр. 61/15, 88/15, 46/17 и 30/18), у члану 6. став 1. мења се и гласи:

„Лица из члана 5. ове уредбе дужна су да пре прибављања претходне сагласности Владе, поднесу пријаву државне помоћи Комисији за контролу државне помоћи, осим када се ради о *de minimis* државној помоћи, у складу са прописима којима се уређују контрола, односно правила за доделу државне помоћи.ˮ

Члан 2.

У члану 9. став 1. мења се и гласи:

„Пројекти локалног економског развоја из члана 7. став 1. тачка 1) ове уредбе су пројекти који су од посебног значаја за реализацију привредног развоја Републике Србије и локалног економског развоја, чијом реализацијом се повећава број запослених у привреди за најмање 1%, односно 0,5% у јединицама локалне самоуправе које су према степену развијености разврстане у четврту групу развијености и сразмерно се увећавају јавни приходи.ˮ

После става 2. додаје нови став 3, који гласи:

„Број запослених у привреди из ст. 1. и 2. овог члана је број запослених у јединици локалне самоуправе који не укључује запослене у јавном сектору, а према извештају Републичког завода за статистику о броју регистрованих запослених за годину која претходи години у којој се подноси елаборат о оправданости из члана 12. ове уредбе. Податке о броју запослених, на захтев јединице локалне самоуправе, доставља Комисија за давање предлога Влади за претходну сагласност за отуђење грађевинског земљишта у јавној својини по цени мањој од тржишне цене, или без накнаде (у даљем тексту: Комисија).

Досадашњи став 3, који постаје став 4, мења се и гласи:

„Јединица локалне самоуправе која на својој територији има више од 30.000 становника, односно која припада управном округу са више од 30.000 становника, може отуђити грађевинско земљиште у индустријској или пословној зони на својој територији, а којој гравитирају привредни субјекти са територије осталих јединица локалне самоуправе из управног округа, по цени која је мања од тржишне цене или отуђити грађевинско земљиште без накнаде, за изградњу објеката из члана 7. став 1. тачка 1) ове уредбе, као и објеката за обављање услуга сервисних центара и подршке пословним операцијама, као услуга које се пружају путем информационо-комуникационих технологија превасходно корисницима ван територије Републике Србије.ˮ

Досадашњи став 4. постаје став 5.

Члан 3.

У члану 10. речи: „почетка реализације пројекта, односно инвестицијеˮ замењују се речима: „који почиње ступањем на снагу уговора о отуђењу од почетка реализације пројекта, односно инвестицијеˮ.

Члан 4.

У члану 11. после става 4. додаје се став 5, који гласи:

„За тачност података садржаних у елаборату из става 4. овог члана одговоран је орган јединице локалне самоуправе који сачињава елаборат.ˮ

Члан 5.

У члану 12. став 1. тачка 1) мења се и гласи:

„1) опис инвестиционог пројекта, попис и површину катастарских парцела за које се предлаже отуђење ради реализације инвестиционог пројекта;ˮ.

Тачка 8) мења се и гласи:

„8) финансијску анализу која садржи анализу очекиваних трошкова и анализу очекиване користи од реализације инвестиционог пројекта, као и осталих економских и социјалних ефеката за јединицу локалне самоуправе;ˮ.

Тачка 10) мења се и гласи:

„10) закључке о испуњености критеријума из члана 9. ове уредбе, као и о оправданости отуђења по цени мањој од тржишне цене, односно без накнаде.ˮ

После става 1. додају се нови став 2. и став 3, који гласе:

„Банкарска гаранција из става 1. тачка 7) овог члана гласи на износ умањења из става 1. тачка 6) овог члана, са роком важења пет година и три месеца од дана закључења уговора о отуђењу. Стицалац права својине може да достави банкарску гаранцију која гласи на 12 месеци плус три месеца, са обавезом да на дан истека периода од 12 месеци, а најкасније седам дана пре истека периода од 12 месеци плус три месеца, достави нову банкарску гаранцију или измењену гаранцију којом се продужава период важења за нови рок од 12 плус три месеца, а све до коначне испуњености обавеза по уговору о отуђењу које трају до истека периода реализације пројекта, односно инвестиције, у смислу члана 10. ове уредбе.

Банкарска гаранција из става 2. овог члана, коју издаје пословна банка регистрована на територији Републике Србије, је безусловна и платива на први позив у корист уговорне стране уговора о отуђењу која отуђује неизграђено грађевинско земљиште.ˮ

После досадашњег става 2, који постаје став 4, додаје се став 5, који гласи:

„За тачност података садржаних у елаборату из става 4. овог члана одговоран је орган јединице локалне самоуправе који сачињава елаборат.ˮ

Члан 6.

У члану 13. реч: „располагањуˮ замењује се речју: „отуђењуˮ.

Додаје се став 2, који гласи:

„Када се ради о закупу грађевинског земљишта у јавној својини по цени мањој од тржишне цене, односно без накнаде, прикупљањем понуда јавним огласом или јавним надметањем, односно непосредном погодбом, примењују се одредбе уредбе којом се уређују услови прибављања и отуђења непокретности непосредном погодбом и давања у закуп ствари у јавној својини, односно прибављања и уступања искоришћавања других имовинских права, као и поступци јавног надметања и прикупљања писмених понуда.ˮ

Члан 7.

У члану 15. став 1. после речи: „из члана 12. ове уредбеˮ додају се запета и речи: „акт Комисије за контролу државне помоћи о дозвољености доделе државне помоћиˮ.

Став 2. мења се и гласи:

„Влада одлучује о захтеву из става 1. овог члана на предлог Комисије, која има председника, заменика председника, шест чланова и секретара. Председник Комисије је министар надлежан за послове грађевинарства.ˮ

Члан 8.

У члану 19. додаје се став 3, који гласи:

„Контролу реализације инвестиционог пројекта и праћење испуњења уговорних обавеза спроводи јединица за локални економски развој и подршку улагањима, у смислу одредаба закона којим се уређују улагања.ˮ

Члан 9.

Поступци започети до дана ступања на снагу ове уредбе, окончаће се по одредбама ове уредбе.

Члан 10.

Ова уредба ступа на снагу наредног дана од дана објављивања у ,,Службеном гласнику Републике Србијe”.

05 Број: 110-3451/2021-2

У Београду, 27. маја 2021. године

В Л А Д А

ПРЕДСЕДНИК

Ана Брнабић, с.р.